Mõistatuste küsimine üksteiselt on 20. sajandil olnud põhiliselt laste meelelahutus, kuid vanasti tegelesid sellega eriti talviti pikkadel õhtutel ka täiskasvanud. Veel 20. sajandi keskpaigas meenutati Mäetaguse valla Seli külas, et kombeks oli kosilast mõistatuste küsimisega proovile panna. Kogu Eestis on ainult Ida-Virumaalt teada näiteks mõistatus kuu kohta: Hall hobune vahib üle katuse? (Vaivara, Iisaku) ja piibu kohta: Ahi küdeb aiateiba otsas? (Jõhvi, Vaivara). Venemõjulist mõistatust samovari kohta: Keset merd tuli? teatakse vaid Jõhvis ja Setumaal. Peale Jõhvi ja Iisaku on ainult Rakvere mailt teada mõistatus mütsi kohta: Pääval puus ja öössel maas? Toredad mõistatused on veel Kuldtäkk, hõbelakk, särjesapist saba taga? kuke kohta Vaivarast (üks kirjapanek ka Torma kihelkonnast) ning Alt alleri mäel kivikelleri peal, saksa soldatid sees, kivilukk ees? mesipuu kohta. Viimasest on peale Jõhvi, Vaivara ja Iisaku veel kirjapanekuid ainult Simunast ja Tormast.